รัฐบาลไทย-ข่าวทำเนียบรัฐบาล-ศาสตร์พระราชา สู่การพัฒนาอย่างยั่งยืน วันศุกร์ที่ 27 ตุลาคม 2560
วันศุกร์ที่ 27 ตุลาคม 2560
ศาสตร์พระราชา สู่การพัฒนาอย่างยั่งยืน วันศุกร์ที่ 27 ตุลาคม 2560
พลเอก ประยุทธ์ จันทร์โอชา นายกรัฐมนตรี กล่าวในรายการ “ศาสตร์พระราชา สู่การพัฒนาอย่างยั่งยืน” ออกอากาศทางโทรทัศน์รวมการเฉพาะกิจแห่งประเทศไทย วันศุกร์ที่ 27 ตุลาคม 2560 เวลา 20.15 น.
สวัสดีครับ พ่อแม่พี่น้องชาวไทยที่รักทุกท่าน
มีบทเพลงพระราชนิพนธ์เพลงหนึ่ง ซึ่งมีความว่า
“...พระพรมท่านบันดาลให้ฝนหลั่ง เพื่อประทังชีวิตมิทราม
น้ําทิพย์สาดเป็นสายพรายพลิ้วทิวงามทั่วเขตคามชุ่มธารา...”
“ฝน”นั้นเป็นสัญลักษณ์แห่งความชุ่มชื่น ความสุขและความหวัง สําหรับประเทศเกษตรกรรมดังเช่นประเทศไทยของเรา“ฝน”นั้นอาจจะเป็นอุปสรรคสําหรับการดํารงชีวิตอยู่บ้างแต่ก็ไม่เป็นข้อจํากัดสําหรับการแสดงความจงรักภักดีของพสกนิกรชาวไทย ที่มีแด่ “พ่อหลวงของปวงชน” และ “ฝน”นั้นซึ่งอยู่คู่ฟ้า แล้วก็เป็นปรากฏการณ์ธรรมชาติของโลก เหมือนคําสอนของ “ในหลวงของเรา” ที่จะเป็นมรดกพระราชทาน ซึ่งจะอยู่คู่ชาติไทย ตราบเท่าที่พวกเราได้น้อมนําไปสู่การปฏิบัติ ด้วยความเข้าใจ อย่างถ่องแท้ดังนั้น “น้ําฝน” จึงเปรียบเสมือน “น้ําพระทัย” จากพ่อของแผ่นดิน อันเป็นน้ําทิพย์ชโลมหัวใจ คนไทยทั้งชาติ
รายการ “ศาสตร์พระราชาสู่การพัฒนาอย่างยั่งยืน”ในคืนนี้ขออัญเชิญส่วนหนึ่งของบทเพลงพระราชนิพนธ์ “สายฝน”เพื่อเป็นกําลังใจให้กับพี่น้องประชาชน คนไทยทุกคน ทุกหมู่เหล่า ทั้งนี้ ใครก็ตามที่ได้น้อมนํา “คําพ่อสอน” ใส่เกล้าใส่กระหม่อม ย่อมเกิดพลังกายพลังใจ ในการประกอบกิจการงานของตนและก้าวข้ามอุปสรรคต่าง ๆได้ที่สําคัญคือ “เอาชนะจิตใจตนเอง” ได้ในที่สุดโดยสามารถขยายผลเพื่อตัวเอง เพื่อครอบครัว และเพื่อสร้างประโยชน์แก่สังคมโดยส่วนรวมต่อไปด้วย
ในโอกาสสําคัญนี้ ผมขอแสดงความชื่นชมและขอขอบคุณ พี่น้องประชาชนทุกคนที่ได้ทําหน้าที่ “ลูกที่ดีของพ่อ” อย่างแข็งขัน ตลอดระยะเวลา1ปีที่ผ่านมาตั้งแต่ “จิตอาสา” ทั้งที่เป็นวินมอเตอร์ไซด์ฟรี ทําอาหารแจก จัดเก็บขยะ ทําความสะอาด ดูแลผู้สูงอายุ คนพิการ ในระหว่างการกราบถวายบังคมพระบรมศพฯมาจนถึง“จิตอาสาเฉพาะกิจฯ” ตามพระราชดําริของสมเด็จพระเจ้าอยู่หัวฯอีก8กิจกรรม รวมทั้งข้าราชการ อาสาสมัครช่างสิบหมู่ที่ร่วมกันตระเตรียมงานและดําเนินการทุกอย่างทั้งงานก่อสร้างการรักษาความปลอดภัยการจัดการจราจร การจัดพระราชพิธีต่าง ๆ รวมทั้งการจัดนิทรรศการเพื่อเทิดทูนสถาบันฯและพระราชกรณียกิจต่าง ๆ รวมไปถึงความร่วมมือจากสถานีวิทยุ โทรทัศน์ สื่อมวลชนแขนงต่าง ๆที่ได้ช่วยกันบริการด้านข้อมูลข่าวสารอันเป็นประโยชน์สําหรับทุกฝ่ายและภาคเอกชนผู้ประกอบการร้านค้า ที่ได้ริเริ่มกิจกรรมงานสร้างสรรค์มากมายเพื่อพ่อ เพื่อสังคม เช่น งานประดับซุ้มและอุโมงค์ดอกไม้ ของชาวปากคลองตลาด ห้วงที่ผ่านมา เหล่านี้ เป็นต้นแม้กระทั่งศิลปินนักร้องชาวต่างประเทศ จากทั่วทุกมุมโลกต่างก็รวมตัวกัน แต่งบทเพลงเพื่อเป็นการยกย่อง“ในหลวงของเรา” ว่าทรงเป็นดัง“แสงสว่างที่ไม่เคยดับ”ในใจคนไทยและชาวต่างชาติที่เข้ามาหาเลี้ยงชีพ หรือพักอาศัยในประเทศไทย ภายใต้ร่มพระบารมีของพระองค์อีกมากมาย อาจจะกล่าวถึงไม่ได้ทั้งหมด รวมความไปถึงผู้ที่พักอาศัยอยู่ต่างประเทศด้วย มีการจัดกิจกรรมของสถานเอกอัครราชทูตในทุกประเทศที่เราประจําอยู่ แล้วก็มีคนไทยอาศัยอยู่ต่างประเทศ
พี่น้องประชาชนที่เคารพ ครับ
งานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร เมื่อวันที่26ตุลาคม2560ที่ผ่านมา ได้ปรากฎเป็นที่ประจักษ์แก่สายตาของนานาอารยประเทศถึงความสง่างามสมพระเกียรติยศอันสูงยิ่งตามแบบแผนโบราณราชประเพณีอีกทั้งความวิจิตรบรรจงและทรงคุณค่าตามขนบธรรมเนียมประเพณีของชนชาติไทย ด้วยสรรพศาสตร์ ทั้งงานประณีตศิลป์แขนงต่าง ๆ ทั้งงานศิลปกรรม อาทิ จิตรกรรม ประติมากรรม สถาปัตยกรรม และภูมิสถาปัตย์เป็นต้น เหนือสิ่งอื่นใด คือการแสดงออกถึงความจงรักภักดีของพสกนิกรไทยที่มีแด่พระองค์พระผู้เปรียบเสมือน“พ่อ”ของปวงชนชาวไทยทั้งแผ่นดินนั้นได้ “ประจักษ์แก่หัวใจ” ของชาวโลก ด้วยเช่นกัน
ผมเชื่อว่าวันที่26ตุลาคมนั้นเป็นอีกหนึ่งวันที่พี่น้องประชาชนคนไทยทั้งประเทศมีความรู้สึกเดียวกันซึ่งปะปนระคนกันระหว่างความอาลัยรักต่อการสูญเสียครั้งยิ่งใหญ่ในการจากลาพระมหากษัตริย์“ผู้เป็นที่รักเทิดทูนยิ่ง”กับความปลาบปลื้มใจเป็นล้นพ้นที่ได้ร่วมกันถวายความจงรักภักดีเป็นครั้งสุดท้ายแด่ “พระผู้เสด็จสู่สรวงสวรรคาลัย”
ผมมั่นใจว่าความรู้สึกเช่นนี้หาได้เกิดแต่ปวงชนคนไทยภายใต้พระบรมโพธิสมภารเพียงลําพังไม่ทั้งนี้เนื่องด้วยพระมหากรุณาธิคุณอันเปี่ยมล้นพระปรีชาสามารถอันสูงส่งและพระราชจริยวัตรอันงดงามที่ได้แผ่ไพศาลทั่วทุกสารทิศพระเกียรติคุณขจรไกลในสากลประเทศ ส่งผลให้ทั่วโลกถือเป็นความสูญเสียครั้งสําคัญของมวลมนุษยชาติดุจกัน และต่างร่วมกับพี่น้องชาวไทยถวายความอาลัยถวายพระเกียรติและยกย่องสรรเสริญให้พระองค์ทรงเป็น“พระมหากษัตริย์ผู้ยิ่งใหญ่”ผู้ทรงพระคุณอันประเสริฐ ที่จะถูกจดจําและจารึกไว้ในประวัติศาสตร์ไปอีกนานเท่านาน
พี่น้องประชาชนที่รักครับ
นับจากนี้สืบไปแม้จะยังคงเป็นช่วงเวลาแห่งความขมขื่นสุดที่คนไทยจะหักห้ามหัวใจแห่งความรักและความระลึกถึงที่มีแด่ “ในหลวงรัชกาลที่9”ได้ผมขอให้พี่น้องประชาชนทุกท่านได้ดํารงตนให้เข้มแข็งครองสติให้บริบูรณ์ และตั้งจิตให้มั่นคงอยู่ในความสํานึกในพระมหากรุณาธิคุณและพระเมตตาอันหาที่สุดมิได้ที่ทรงมีต่อปวงชนชาวไทยขออย่าได้รู้สึกอ้างว้าง ว้าเหว่ แต่จงแปรความรู้สึกเปลี่ยวเปล่าและเหน็บหนาวใจเหล่านั้นให้เป็นพลังแห่งความศรัทธาความเพียรอันบริสุทธิ์ที่จะร่วมมือกันสร้าง “ประชารัฐ” ในการพัฒนาประเทศชาติทํานุบํารุงและรักษาแผ่นดินไทยให้เจริญรุ่งเรืองสมเป็น “สุวรรณภูมิ”ดั่งที่พระองค์ทรงตั้งพระราชปณิธานและทรงทุ่มเทพระวรกายมาตลอดระยะเวลา70ปีเพื่อให้พสกนิกรของพระองค์และลูกหลานในภายภาคหน้า มีแต่ความผาสุกสวัสดี
แม้ประเทศไทยจะไม่ใช่ประเทศที่ร่ํารวยหรือยิ่งใหญ่ แต่เราโชคดีที่มีพระมหากษัตริย์ ซึ่งทรงงานหนักเพื่ออาณาประชาราษฎร์ โดยไม่มีเงื่อนไข ไม่มีวันหยุดแม้ว่าจะทรงพระประชวร มาวันนี้ พระองค์ท่านแม้ว่าจะมิได้ประทับเป็น “พลังของแผ่นดิน” ดั่งเช่นที่ผ่านมา แต่เราก็ยังมีสมเด็จพระเจ้าอยู่หัวฯ รัชกาลที่10ประทับเป็นมิ่งขวัญและกําลังใจ โดยได้เสด็จฯ ขึ้นทรงราชย์เพื่อสืบสานพระราชปณิธานและสานต่อพระราชภารกิจแห่งสมเด็จพระบรมชนกนาถสืบไป ทั้งนี้ “ปรัชญาของเศรษฐกิจพอเพียงและศาสตร์พระราชา” จะยังคงอยู่คู่ชาติบ้านเมือง และจะนําไปสู่การพัฒนาที่ยั่งยืน เฉกเช่น คําสอนในทุกศาสนา ที่ยังคงอยู่คู่บรรดาศาสนิกชน อันจะนําไปสู่หนทางดับทุกข์ และความสว่างไสวในจิตใจคน
อนึ่งพระบาทสมเด็จพระปรมินทรมหาภูมิพลอดุลยเดช บรมนาถบพิตรผู้ทรงครองแผ่นดิน โดยถึงพร้อมด้วยทศพิธราชธรรมตลอดรัชสมัยของพระองค์ผู้จะประทับอยู่ในดวงใจไทยทั้งมวลนับจากวันแรกที่เสด็จเถลิงถวัลย์ราชสมบัติตลอดจนพระชนม์ชีพของพระองค์ และจะทรงสถิตอยู่ในดวงใจราษฎรของพระองค์เช่นนั้นตลอดไปตราบชั่วนิจนิรันดร์
สุดท้ายนี้
ผมขอให้ทุกคนได้จดจําช่วงเวลานี้ ช่วงเวลาที่ดวงใจชาวไทยทุกดวงหลอมรวมเป็นหนึ่ง ในการถวายความอาลัยรักต่อพระองค์ท่านจดจําความรัก ความสามัคคี ความเอื้อเฟื้อเผื่อแผ่ ที่เรามีให้กันและนําเอาความเป็นน้ําหนึ่งใจเดียวกัน นําเอาพลังแห่งความรัก ความภักดีนี้มาร่วมกันสร้างประโยชน์แก่สังคมและประเทศชาติด้วยการ “คิดดี พูดดีทําดี”เพื่อพ่อและสานต่อพระราชปณิธานหลายสิ่งหลายอย่างที่พระองค์ท่านทรงสร้างทรงวางรากฐานไว้ พวกเราสามารถช่วยกันคนละไม้ละมือ ต่างคน ต่างอาชีพ ต่างช่วยกันทําเท่าที่แรงกําลังของเราจะทําได้โดยพึงระลึกอยู่เสมอว่า ด้วยเพียง“สองพระหัตถ์”ของพระองค์ท่าน ได้ทรงสร้างสรรค์โครงการมากมายก่อให้เกิดปัญญาและหลักคิดที่เป็นประโยชน์ในการใช้ชีวิตรวมทั้งการทํางาน ให้แก่ปวงชนชาวไทยดังนั้นพวกเราหลายสิบล้านคน ก็ต้องช่วยกันสานต่อ“งานที่ยังไม่เสร็จสิ้น”เพื่อให้พระองค์ท่านได้ทอดพระเนตรเห็นความเจริญวัฒนาสถาพรของแผ่นดินไทย ความรัก สมัครสมานสามัคคีของคนในชาติ และประโยชน์สุขของปวงชนชาวไทยให้ท่านได้ทรงหายเหนื่อยและหายห่วง
ขอบคุณนะครับ และสวัสดีครับ